ОШ „ МЛАДОСТ „

БРОЈ: 657/3

ДАТУМ: 27.11.2019. године

В Р Ш А Ц

 На основу члана 6. Одлуке о изменама и допунама Правилника о испитима у Основној школи „ Младост „ у Вршцу број: 641/5 од 19.11.2019. године, секретар установе, Гордана Дамњановић, израђује:

* **Пречишћен текст –**

**ПРАВИЛНИКА**

**О ИСПИТИМА У ОСНОВНОЈ ШКОЛИ**

**„ МЛАДОСТ „ ВРШАЦ**

( број: 360/6 од дана 02.07.2018. године и број: 641/5 од 19.11.2019. године )

**I ОСНОВНЕ ОДРЕДБЕ**

**Члан 1.**

Овим правилником уређују се врсте испита, рокови за полагање испита, испитна комисија, организација и начин полагања испита, оцењивање на испиту, записник о полагању испита и правна заштита ученика у вези са полагањем испита у Основној школи „ Младост „у Вршцу **( даље: Школа )**у складу са Законом, Законом о основном образовању и васпитању, подзаконским актима и Статутом школе.

**II ВРСТЕ ИСПИТА**

**Члан 2.**

У школи се полажу следећи испити:

* Завршни;
* Поправни;
* Разредни;
* Испити ученика који завршава школовање у року краћем од предвиђеног-брже напредовање;
* Испит по приговору на оцену и испит;
* Испити ученика осмог разреда који нису завршили разред;
* Испит из страног језика који ученик није изучавао у Школи.

**Члан 3.**

**Завршни испит** полаже ученик након завршеног осмог разреда, по програму који доноси министар.

 Ученик полаже завршни испит по програму завршног испита за школску годину у којој је завршио осми разред, писаним путем – решавањем тестова.

 Програмом завршног испита одређују се наставни предмети из којих ученик полаже завршни испит.

Завршним испитом процењује се степен остварености општих и посебних стандарда постигнућа у основном образовању и васпитању.

Прилагођавање завршног испита за ученике којима је потребна додатна подршка врши се у складу са врстом потребне додатне подршке.

Након обављеног завршног испита ученику се издаје јавна исправа.

 Регуларност завршног испита обезбеђује директор.

 Полагањем завршног испита ученик стиче право на упис у средњу школу у складу са Законом и законом којим се уређује област средњег образовања и васпитања, без полагања квалификационог испита, осим пријемног испита за проверу изузетних способности, на начин и по поступку прописаним посебним законом.

 Организацију испита из става 1. овог члана, услове под којима се спроводи, састав и процедуру рада комисија и друга питања везана за полагање завршног испита прописује министар.

**Члан 4.**

 **Разредни испит** полаже ученик који није оцењен из једног или више обавезних предмета, изборних програма и активности.

 Ученик може бити неоцењен из обавезног предмета, изборног програма и активности уколико није похађао наставу више од трећине укупног годишњег броја часова тог обавезног предмета, изборног програма и активности и уколико се оцењивањем утврди да није достигао образовне стандарде на основном нивоу.

**Члан 5.**

 **Поправни испит** полажу ученици од четвртог до осмог разреда који на крају другог полугодишта имају до две недовољне закључне бројчане оцене из обавезних предмета или из једног обавезног предмета и изборног програма други страни језик.

 Поправни испит полаже и ученик **који на разредном испиту** добије једну или две недовољне оцене, као и ученик који није приступио полагању разредног испита из једног или два обавезна предмета, изборног програма и активности.

**Члан 6.**

Ученик може да полаже **испит из страног језика који није изучавао у школи**, по прописаном наставном програму, одн. програму наставе и учења за одређени разред.

 Школа издаје ученику уверење о положеном испиту.

 Испит из страног језика може да се полаже и у другој школи, која остварује програм тог језика.

 Изузетно, ученику може да се призна уверење о положеном испиту из страног језика као доказ о савладаности програма страног језика за одређени разред, ако је то у најбољем интересу ученика, уколико је ученик наставио стицање основношколског образовања у другој школи, у којој се изучава други страни језик у односу на школу у којој је претходно стицао основношколско образовање и васпитање.

 Оцена о положеном испиту из страног језика уноси се у прописану евиденцију.

**Члан 7.**

 **Испит у поступку бржег напредвања ученика -** Ученик који се истиче знањем и способностима може да заврши школу у року краћем од осам година, **полагањем испита** под условима и по поступку који прописује министар.

 У току једне школске године ученик може да заврши два разреда.

 Наставничко веће утврђује испуњеност услова за брже напредовање ученика.

**Члан 8.**

 **Ученик осмог разреда** који има више од две недовољне закључне бројчане оцене или не положи поправни испит **не понавља разред**, већ завршава започето образовање и васпитање у истој школи **полагањем испита** из обавезног предмета, односно изборног програма други страни језик из којег има недовољну оцену, у складу са Законом.

**Члан 9.**

 **Испит по приговору на оцену и испит** полаже ученик који је поднео приговор на оцену из обавезног предмета, изборног програма и активности у току школске године, приговор на закључну оцену из обавезног предмета, изборног програма и активности на крају првог и другог полудишта и приговор на испит.

**III РОКОВИ ЗА ПОЛАГАЊЕ ИСПИТА**

**Члан 10.**

Ученици испите полажу у роковима утврђеним Законом, Законом о основном образовању и васпитању, подзаконским актом, Статутом школе и овим Правилником.

Поправни испит ученик IV-VII разреда полаже у августовском испитном року, а ученик завршног разреда тај испит полаже у јунском и авгу­стовском испитном року.

Разредни испит ученик полаже у јунском испитном року, а ученик осмог разреда у мајском испитном року.

Испит из страног језика који ученик није изучавао у школи полаже се у јунском и/или августовском испитном року, осим за ученика осмог разреда који тај испит полаже у мајском испитном року.

На молбу ученика, директор ће дозволити полагање испита из страног језика из става 4. овог члана и ван наведе­них рокова.

Испит у поступку бржег напредовања ученика полаже се у поступку и под условима које прописује министар.

Испит по приговору на оцену и испит полаже се у роковима утврђеним Законом.

Испит ученика осмог разреда који има више од две недовољне закључне оцене или не положи поправни испит, полаже испите из којих има недовољну оцену у септембарском, јануарском, априлском, јунском року и августовском испитном року.

Испити се могу одржавати и у дане у које Школа иначе не ради.

**IV ИСПИТНА КОМИСИЈА**

**Члан 11.**

Испити се полажу пред испитном комисијом од најмање три члана, од којих најмање два морају бити стручна за предмет.

 Испитну комисију решењем образује директор школе .

 Решењем о образовању комисије из става 2. овог члана одређује се председник комисије и његов заменик, као и заменици чланова комисије.

 Уколико школа нема потребан број стручних лица за одговарајући предмет, директор ће ангажовати стручно лице из друге школе.

Комисија ради у пуном саставу и присуствује читавом току испита.

**Комисију за ученике у првом образовном циклусу** чине одељењски старешина ученика који полаже испит (председник Комисије) и два наставника разредне наставе, од којих је један испитивач. Ако ученик полаже испит из наставног предмета из којег наставу не изводи наставник разредне наставе, уместо једног наставника разредне наставе за члана Комисије именује се наставник који изводи наставу из тог наставног предмета и тада је тај наставник испитивач.

**Комисију за ученике у другом образовном циклусу** чине одељењски старешина ученика који полаже испит (председник Комисије) и два наставника предметне наставе, од којих је један испитивач. Најмање два члана Комисије морају бити стручни за предмет из којег се испит полаже.

Ако се ради о испиту по приговору на оцену, члан Комисије не може бити наставник који је дао оспорену оцену или на чији предлог је утврђена закључна оцена. Ако је тај наставник исто­вре­мено одељењски старешина ученика који полаже испит, директор уместо њега за пред­седника Комисије именује другог наставника предметне наставе.

У саставу комисије која је образована у случају поништавања испита не могу бити чланови комисије чији је испит поништен.

**V ОРГАНИЗАЦИЈА И НАЧИН ПОЛАГАЊА ИСПИТА**

**Члан 12.**

Ученици се на прописаном обрасцу пријављују за полагање испита.

**Члан 13.**

За ученике упућене на разредни и поправни испит, Школа организује припремну наставу.

Припремна настава се организује пре почетка испитног рока, у трајању од најмање пет радних дана са по два часа дневно за сваки предмет.

За ученика коме је због сметњи у развоју и инвалидитета, специфичних тешкоћа у учењу, социјалне ускраћености и других разлога потребна додатна подршка у образовању и васпитању, школа може да реализује индивидуалну наставу кроз програме подршке деци и ученицима са сметњама у развоју.

Школа може да организује припрему ученика за полагање завршног испита током другог полугодишта осмог разреда, а дужна је да организује припрему ученика за полагање завршног испита десет дана пре полагања испита у трајању од најмање два часа дневно из предмета који су обухваћени полагањем.

Распоред похађања припремне наставе утврђује директор. Распоред се објављу­је на огласној табли Школе.

**Члан 14.**

Дан и час полагања испита у оквиру испитног рока одређује директор, на пред­лог Комисије.

Дан и час полагања испита одређује се тако да ученик истог дана не полаже ис­пит из више од једног предмета, ако је то изводљиво.

Ученику се полагање усменог и писменог дела испита организује у два разли­чита дана.

 Обавештење о дану и часу полагања испита истиче се на огласну таблу Школе.

**Члан 15.**

Ученик може из оправданих разлога захтевати одлагање полагања испита, а може и оправдати изостанак са испита или дела испита и захтевати да испит полаже накнадно.

У случајевима из става 1. овог члана испит може да се полаже најкасније до краја испитног рока, а у изузетним случајевима и по истеку испитног рока.

Ученик, односно његов родитељ или други законски заступник дужан је да приликом подношења захтева за одлагање односно накнадно полагање испита приложи одговарајуће доказе којима доказује оправданост разлога за одлагање, односно накнадно полагање испита.

**Члан 16.**

Комисија је обавезна да утврди оствареност прописаних циљева и стандарда постигнућа за предмет из којег се полаже испит, а за ученике са сметњама у развоју – прилагођених стандарда постигнућа у савладавању индивидуалног образовног плана за тај предмет.

**Члан 17.**

Ученик који полаже испит (у даљем тексту: кандидат) обавезан је да на испит дође са ђачком књижицом у којој је налепљена и оверена његова фотографија.

Пре почетка полагања испита, председник Комисије упознаје кандидата с њего­вим правима и обавезама за време полагања.

**Члан 18.**

Кандидат има право:

1) да по извлачењу питања, односно тема, поставља питања ради тачног и пот­пуног разумевања онога што се од њега тражи;

2) да направи концепт за давање одговора;

3) да одговори на сва извучена питања.

**Члан 19.**

Кандидат има обавезу:

1) да на време приступи полагању испита;

2) да поступа по налозима Комисије;

3) да за време испита не напушта просторију у којој се испит одржава, осим по одобрењу Комисије;

4) да се за време испита не служи преписивањем нити другим недозвољеним средствима.

**Члан 20.**

 Кандидат се може удаљити са испита уколико користи мобилни телефон, електронски уређај или друга средства , недолично се понаша према члановима комисије или ремети ток испита.

 Испитна комисија уноси у записник о полагању испита напомену да је кандидат удаљен са испита, уз навођење разлога за удаљење.

 Кандидат који је удаљен са испита из разлога прописаних ставом 1. овог члана Правилника оцењује се негативном оценом.

**Члан 21.**

Кандидат испит полаже усмено, осим из предмета за које наставни програм утврђује обавезу израде писмених задатака, у ком случају испит полаже прво писмено, па затим усмено.

**Члан 22.**

Из предмета за које наставни програм утврђује обавезу израде практичних радова или извођење неких других практичних активности, кандидат најпре изводи практичне активности, а затим полаже усмени део испита.

**Члан 23.**

Израда писменог задатка траје један школски час.

Израда практичног рада може трајати један или два школска часа, у зависности од његове сложености.

Теме, односно задатке писмених задатака, односно практичних активности, утврђује испитивач и исписује их на испитне листиће, којих треба да буде најмање за пет више од броја ученика који полажу испит из одређеног предмета.

Теме, односно задаци из става 3. овог члана испитивач утврђује тако да њима у највећој могућој мери буду покривени програмски садржаји предмета из којег се полаже испит.

**Члан 24.**

По извлачењу испитног листића, а пре него што почне израду писменог задатка или извођење практичних активности, кандидат може да замени извучени испитни листић, али само једном у току полагања овог дела испита из једног предмета.

Оцена на овом делу испита који је положен после замене испитног листића по правилу не може бити већа од оцене довољан (2).

**Члан 25.**

Усмени део испита траје један школски час.

Комбинације са најмање три испитна питања утврђује испитивач и исписује их на испитне листиће, којих треба да буде најмање за пет више од броја ученика који полажу испит из одређеног предмета.

Комбинације из става 2. овог члана испитивач утврђује тако да њима у највећој могућој мери буду покривени програмски садржаји предмета из којег се полаже испит.

**Члан 26.**

По извлачењу испитног листића, кандидат има право да на чистом листу папира сачини концепт одговора на постављена питања, који ће му послужити приликом да­вања одговора.

Време за прављење концепта може да траје највише 15 минута, осим ако више кандидата извлачи испитне листиће, у ком случају кандидат може да се за одговарање припрема и дуже од 15 минута – све док на њега не дође ред.

**Члан 27.**

Пре него што започне одговарање, кандидат може да замени извучени испитни листић, али само једном у току полагања усменог дела испита из једног предмета.

Оцена на усменом делу испита који је положен после замене испитног листића по правилу не може бити већа од оцене довољан (2).

**Члан 28.**

Ако кандидат има веће сметње у говору или друге сметње које га ометају у давању усмених одговора на постављена питања, Комисија може да му дозволи да испит у целини полаже писмено.

Комисија ће начин полагања било ког дела испита прилагодити и кандидату који има сметње које га ометају да испит полаже на један или други начин.

**VI ОЦЕЊИВАЊЕ НА ИСПИТУ**

**Члан 29.**

Оцену на делу испита, као и на испиту у целини, утврђује Комисија већином гласова, на предлог испитивача.

Оцена на испиту у целини треба да се изведе узимајући у обзир оцене добијене на оба дела испита.

Оцену са краћим образложењем кандидату саопштава председник Комисије.

Оцена испитне комисије постаје коначна уколико у законом прописаном року не буде поднет приговор на испит, односно протеком рока за подношење приговора на испит.

**Члан 30.**

Испит је положио кандидат који је добио оцену од “довољан (2)” до “одличан (5)”, а ученик који је добио оцену “недовољан (1)”, није положио испит.

Оцена “недовољан (1)” уписаће се у записник о полагању испита у случају да кандидат не поседује потребна знања, односно вештине на задовољавајућем нивоу.

Кандидат није положио испит и ако:

1) није приступио полагању испита или дела испита;

2) одустане од полагања испита или дела испита после извлачења испитних листића и напусти просторију у којој се испит одржава;

3) буде удаљен са испита или дела испита због непоштовања обавеза у вези са поступком полагања испита.

**Члан 31.**

На предлог председника или члана Комисије, директор ће поништити испит ако је током његовог полагања повређен прописан поступак полагања испита, Законом, Статутом и овим Правилником.

**VII ЗАПИСНИК О ПОЛАГАЊУ ИСПИТА**

**Члан 32.**

 О току и резултату полагања испита Комисија води записник на прописаном обрасцу за сваког ученика посебно.

Један образац може се употребити за полагање испита из више предмета.

Записник потписују сви чланови Комисије.

**VIII ПРАВНА ЗАШТИТА УЧЕНИКА**

**Члан 33.**

 Ученик, његов родитељ, односно други законски заступник имају право да поднесу приговор на испит у року од 24 сата од саопштавања оцене на испиту.

 Директор школе је дужан да одлучи о приговору у року од 24 сата од његовог пријема.

 Ако утврди да је оцена на испиту изведена противно прописима, поништиће испит и упутиће ученика на поновно полагање испита.

 Испит се организује у року од три дана од дана подношења приговора.

 Када је поништен испит директор образује нову комисију која има најмање три члана, од којих су два стручна за предмет,односно област предмета, у чијем саставу не могу бити чланови комисије чији је испит поништен.

 Оцена комисије је коначна.

 Уколико директор не донесе одлуку по приговору на испит, односно уколико ученик, његов родитељ, односно други законски заступник нису задовољни одлуком директора по приговору на испит, могу да поднесу пријаву Министарству надлежном за послове образовања ( даље: Министартсво ), у року од осам дана од дана сазнања за повреду својих права.

 Ако оцени да је пријава основана, Министарство ће у року од осам дана од дана пријема пријаве да упозори школу на уопчене неправилности и одреди јој рок од три дана од упозорења за отклањање уочене неправилности.

 Ако Школа не поступи по овом упозорењу, Министарство ће предузети одговарајуће мере у складу са законом.

**IX ЗАВРШНЕ ОДРЕДБЕ**

**Члан 34.**

 Ступањем на снагу овог Правилника престаје да важи Правилник о испитима у ОШ „ Младост „ Вршац број: 49/3 од 31.01.2014. године.

**Члан 35.**

Овај правилник ступа на снагу осмог дана од дана објављивања на огласној табли Школе.

 **ПРЕДСЕДНИК ШКОЛСКОГ ОДБОРА**

 **Данило Мајсторовић с.р.**

 Правилник је заведен под деловодним бројем 360/6, од 02.07.2018. године, објављен је на огласној табли Школе дана 02.07.2018. године, а ступио је на снагу дана **10.07.2018. године.**

Одлука о изменама и допунама Правилника донета је 19.11.2019. године, заведена под бројем: 641/5, објављена на огласној табли 19.11.2019. године и ступила на снагу **27.11.2019. године.**

 **Секретар**

 \_\_\_\_\_\_\_\_\_\_\_\_\_\_\_\_\_\_\_\_\_

 Гордана Дамњановић